KOMISIJOS DIREKTYVA 2009/51/EB
2009 m. gegužės 25 d.
iš dalies keičianti Tarybos direktyvos 91/414/EEB nuostatas dėl veikliosios medžiagos nikosulfurono specifikacijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalies antros pastraipos antrą įtrauką,
kadangi:
(1)
Po peržiūros, kurią atliekant Jungtinė Karalystė buvo ataskaitą rengiančia valstybe nare, Komisijos direktyva 2008/40/EB (2) į Direktyvos 91/414/EEB I priedą buvo įtraukta veiklioji medžiaga nikosulfuronas. Direktyvoje 2008/40/EB nustatyta mažiausia grynumo koncentracija yra 930 g/kg. Ši koncentracija buvo pagrįsta pranešėjo pateikta specifikacija.
(2)
Tačiau yra įprasta mažiausią grynumo koncentraciją pagrįsti Jungtinių Tautų Maisto ir žemės ūkio organizacijos (toliau - FAO) parengtomis specifikacijomis dėl veikliųjų medžiagų grynumo ir jose esančių priemaišų koncentracijos. FAO nikosulfurono (3) specifikacijoje nustatytas mažiausias grynumas yra 910 g/kg. Ši specifikacija buvo įtraukta į vertinimo ataskaitą, kurią valstybės narės persvarstė kartu su Europos maisto saugos tarnyba (EMST) ir 2007 m. lapkričio 29 d. pateikė Komisijai kaip EMST mokslinę nikosulfurono ataskaitą (4). Nors Bendrija turi teisę pati nustatyti visuomenės sveikatos, gyvūnų sveikatos ir aplinkos apsaugos lygį, yra įprasta naudoti FAO nustatytą lygį. Norint leisti FAO nustatytą koncentraciją atitinkantiems gamintojams tiekti savo gaminius rinkai, specifikaciją būtina atitinkamai suderinti.
(3)
Dėl to tikslinga pakeisti mažiausią nikosulfurono grynumą.
(4)
Kadangi Direktyvos 2008/40/EB 2 straipsnyje reikalaujama, kad valstybės narės tos direktyvos įgyvendinimo nuostatas taikytų nuo 2009 m. liepos 1 d., iš dalies pakeistą nikosulfurono specifikaciją taip pat reikėtų taikyti nuo šios dienos, nepažeidžiant kitų Direktyvos 2008/40/EB 3 straipsnyje nustatytų terminų. Todėl ši direktyva turėtų įsigalioti kaip galima greičiau.
(5)
Todėl Direktyvą 91/414/EEB reikėtų atitinkamai iš dalies keisti.
(6)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB I priedo 176 eilutėje (nikosulfuronas) 4 skiltyje (grynumas) žodžiai „930 g/kg“ keičiami žodžiais „910 g/kg“.
2 straipsnis
Valstybės narės ne vėliau kaip iki 2009 m. birželio 30 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Priimtų nuostatų tekstus ir minėtų nuostatų bei šios direktyvos atitikties lentelę jos nedelsdamos pateikia Komisijai.
Tas nuostatas jos taiko nuo 2009 m. liepos 1 d.
Valstybės narės, priimdamos šias nuostatas, jose daro nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos pateikimo tvarką.
3 straipsnis
Ši direktyva įsigalioja jos paskelbimo Europos Sąjungos oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje, 2009 m. gegužės 25 d.